РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Броj: 06-2/434-13

13. новембар 2013. године

Б е о г р а д

З А П И С Н И К

34. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 13. НОВЕМБРА 2013. ГОДИНЕ

Седница је почела у 14,10 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Зоран Бојанић, Биљана Илић Стошић и Јудита Поповић.

Седници су присуствовали заменици чланова Одбора: Радослав Миловановић (Дејан Николић) и Невена Стојановић (Зоран Васић).

Седници нису присуствовали чланови Одбора: Жељко Сушец, Јелена Мијатовић, Гордана Чомић, Иван Карић, Живојин Станковић, Ивана Динић, Јелена Травар Миљевић и Константин Арсеновић, нити њихови заменици.

Седници је присуствовао и народни посланик Срђан Миковић.

Седници су присуствовали: представници Министарства енергетике, развоја и заштите животне средине: Јована Јарић, посебни саветник министра, Гордана Петковић, виши саветник, Љиљана Пековић, начелник, Радмила Шеровић, начелник Одељења за управљање отпадом, Павле Јовановић, руководилац групе за ЦИТЕС, Снежана Прокић, виши саветник, Гордана Мишев, самостални саветник, Ивана Радосављевић, самостални саветник, Мирјана Кнежевић, саветник, представници цивилног сектора на „Зеленој столици“: Владимир Радојчић из Траг фондације и Јелена Мићић из Центра модерних вештина, представници Привредне коморе Србије: Синиша Митровић и Драган Дилпарић, Ана Петровић Вукићевић из Удружења рециклера Србије и Маја Бобић из Европског покрета у Србији.

С обзиром да није било кворума за одлучивање, на основу члана 72. став 5. Пословника Народне скупштине, седницa је одржана без кворума за одлучивање, по дневном реду предложеном у сазиву:

1. Информисање Одбора о решењима садржаним у нацртима закона из области заштите животне средине;
2. Разно.

Отварајући седницу Одбора, Милица Војић Марковић, председник Одбора, указала је на важност чињенице да посланици буду благовремено упознати са нацртима закона из области животне средине, како би могли да се у потпуности упознају са овим текстовима и, уколико за тим буде било потребе, дају предлоге за њихово побољшање.

Јована Јарић из Министарства енергетике, развоја и заштите животне средине истакла је да сматра да је добра пракса да се посланици упознају са радним текстовима закона пре него што они уђу у званичну скупштинску процедуру. Тренутно су у изради три радна текста закона који се налазе у фази јавне расправе и презентације. У израду ових текстова били су укључени сви релевантни чиниоци, пре свих приватни сектор, привредне коморе, покрајинска администрација као и сви други релевантни чиниоци.

У излагању Гордане Петковић, које је уследило кроз *Power point* презентацију, члановима одбора представљен је Нацрт закона о изменама и допунама Закона о заштити животне средине. Потреба за израдом закона настала је услед усвајања стратешких докумената којима је предвиђена ревизија закона у овој области. Ту пре свега спадају Национална стратегија Републике Србије за апроксимацију у области животне средине („Службени гласник РС“, број 80/11), Национални Програм за усвајање правних тековина ЕУ за период 2013-2016, а због постојања одређених правних празнина извршено је и усклађивање са релевантним међународним уговорима. Наведени су и важеће прописи домаћег законодавства, са којима је потребно извршити усклађивање поменутог нацрта закона. Образлажући кључне измене и допуне закона, истакла је да се на овај начин ближе дефинишу појмови (отпад, информације о животној средини, муљ и седимент и др); промет угрожених врста флоре и фауне; услови заштите животне средине у просторним и урбанистичким плановима; заштита вода; управљање отпадом; садржина пројеката санације и ремедијације; контрола опасности од великог удеса; информисање о животној средини и учешће јавности; укључивање у систем ЕМАС; санациони планови у складу са шемама државне помоћи; финансирање заштите животне средине (буђетски фонд за заштиту животне средине РС); економски инструменти (подстицајна средства) и др.

Нацрт закона о изменама и допунама Закона о заштити природе, кроз презентацију, представила је Снежана Прокић, која је истакла да је потреба за доношењем овог закона настала због усвајања одређеног броја међународних уговора са којима је потребно усагласити закон који регулише ову област. Том приликом она је навела све релевантне међународне уговоре, директиве ЕУ и домаће законе са којима је потребно извршити усклађивање. Пре израде овог нацрта закона, направљен је увид у стање правне уређености постојећег закона, његове неусаглашености са другим прописима, постојања правних празнина и недостатака и непрецизности у погледу материјално-правних решења. Радна група која је писала овај нацрт закона разматрала је и могућност да се напише нови закон о заштити природе, али се у овом тренутку од тога одустало због хитности усвајања одређених решења у што краћем року. Додатни акценат дат је регулисању еколошке мреже у Србији као једног од инструмената предвиђеног правом ЕУ за заштиту природе који омогућава заштићеним подручјима да кроз еколошке коридоре могу да функционишу и да се тај систем функционално унапреди. Установљавањем еколошке мреже тежи се очувању биодиверзитета, јачању функционалне целовитости еколошке мреже и рестаурацији деградираних екосистема и типова станишта. Еколошка мрежа интегрише следеће елементе: еколошки значајна подручја, еколошке коридоре и заштитну зону, где је она потребна. У Републици Србији постоји 101 еколошки значајно подручје и 61 подручје кандидовано за ЕМЕРАЛД мрежу. Такође, у Србији постоје три биогеографска региона, а то су: панонски, континентални и алпски регион. На крају презентације, Снежана Прокић је таксативно побројала чланове нацрта закона у којима се кроз измене и допуне у постојећем закону врши транспозиција ЕУ директива.

Презентацију о Нацрту закона о изменама и допунама закона о заштити природе представио је и Павле Јовановић. Он је додао да се овим нацртом ближе дефинишу појмови као што су строго заштићене и заштићене дивље врсте, али се врше и неке техничке измене и допуне термина. У досадашњој примени закона примећено је да није на адекватан начин регулисано држање живих примерака дивљих животиња. Из тог разлога, овим нацртом закона предвиђена је забрана држања поједниних врста, а ту пре свега спадају крупне звери, отровне змије, примати и друге врсте чије држање представља одређене безбедносне и здравствене опасности. Што се тиче грађана који већ држе ове животиње, а који пријаве или су пријавили поседовање ових врста, у наредном периоду биће одлучено да ли ће им се дозволити да задрже животиње или ће им животиње бити одузимане, уз амнестију према власницима. У реглисању ове области као пример послужила су законодавства Италије и Португала. Нацртом закона такође је извршено усаглашавање са директивом ЕУ, која се односи на зоолошке вртове. Планирано је и да се отпочне са евиденцијом свих заштићених животињских врста у власништву физичких и правних лица и порекла ових животиња. Претпоставља се да постоји око 40.000 примерака ових животиња, а за око 90 процената не постоји евиденција о пореклу. Нацртом закона је предвиђено да се све до сада прибављене животиње могу евидентирати уз изјаву власника о пореклу, а да ће за све будуће случајеве бити предвиђена строга процедура о доказивању порекла прибављања. Регулише се и узгој и трговина овим врстама. Због недовољно прецизног дефинисања, измене ће претрпети и одредбе које се односе на одузимање животиња, обезбеђивање смештаја за одузете животиње и трошкова за њихов смештај, овлашћења испектора и одузимање примерака који су предмет прекршаја.

Нацрт закона о изменама и допунама Закона о управљању отпадом представила је Радмила Шеровић, која је истакла да је овај нацрт закона написан пре свега из разлога усклађивања са међународним уговорима, правним тековинама ЕУ и отклањања неусаглашености и правних празина унутар домаћег законодавства. Након анализе важећег закона, уочено је да је потребно извршити одређене измене и допуне у области издавања и врста дозвола, управљања комуналним отпадом и обавеза јединица локалне самоуправе, организација у систему управљања отпадом, извештавања, финансирања, инспекцијског надзора и рокова за имплементацију, обавезе власника PCB отпада, начина скупљања и уклањања уређаја који садрже PCB. Нацртом се предвиђају изузеци од примене, а они се односе на отпадне воде, споредне производе животињског порекла, осим оних који су намењени за спаљивање, одлагање на депонију или коришћење у постројењима за биогас или постројењима за компостирање, остатке угинулих животиња на које се примењујују прописи у области ветеринарства и отпад на који се примењују прописи о управљању рударским отпадом као и на седименте премештене унутар површинских вода који су неопасни. Прецизиране су дефиниције: фармацеутског отпада, медицинског отпада, мобилног постројења за управљање отпадом, одвојеног сакупљања, одлагања отпада, превенције, одвојеног сакупљања и др. На крају презентације, члановима Одбора је представљена и табела којом је приказано тренутно стање усклађености у овој области са прописима ЕУ.

У дискусији која је уследила, учествовали су: Срђан Миковић, Гордана Петковић, Владимир Радојчић, Ана Петровић Вукићевић и Маја Бобић.

Народни посланик Срђан Миковић, сугерисао је да је потребно задржати добра решења у важећем закону, којима је регулисано прикупљање средстава на нивоу локалних самоуправа, пре свега на територијама нарочито угрожених еколошких подручја, као и да се обрати пажња на питање очувања природе на простору Делиблатске пешчаре, јер се на тој територији налази чак осам општина у Банату.

Гордана Петковић је одговорила да је у протеклом периоду било много усаглашавања са Министарством финансија а да ће сва решења у вези са посебним приходима локалних самоуправа бити задржана, као и да је министарство отворено за све сугестије усмерене ка побољшању предложених текстова.

Владимир Радојчић из Траг фондације је указао на то да су, приликом израде ових нацрта закона, потпуно биле искључене организације цивилног друштва. Он је изнео мишљење да је чланом 92. Нацрта закона о измени и допуни Закона о заштити животне средине, којим се оснива буџетски фонд, остављен исувише велики простор министру за дискреционо одлучивање. Такође, он је додао да сматра да је лоше што је укинут Фонд за заштиту животне средине и да тако нешто није учињено ни у једној од земаља у окружењу, иако су постојале злоупотребе.

Ана Петровић Вукићевић је, испред Удружења рециклера Србије, је рекла да се индустрија рециклирања налази у веома тешком положају, да су средства која су дугована рециклерима била уплаћена са великим закашњењем и да би занемаривање ове гране индустрије довело до веома тешких последица, те да би због тога велики број радника остао без посла.

Маја Бобић предложила је да се, у сарадњи са појединим одборима Народне скупштине, организује једнодневни семинар о процесу приступања Европској унији, а који би за тему, између осталог, имао и питање изазова у области заштите животне средине.

Председник одбора се захвалила на овом предлогу и додала да ће, у разговору са члановима Одбора и председницима других одбора, предложити термин за одржавање таквог семинара.

Гордана Мишев одговорила је на претходна излагања Владимира Радојчића и Ане Петровић Вукићевић да је Фонд за заштиту животне средине угашен због нетранспарентности трошења средстава, као и да је, после гашења Фонда, остао дуг од седам милијарди динара. Функционисање буџетског фонда, који је предвиђен нацртом закона биће на много бољи начин регулисано и тачно ће моћи да се провери где и колика количина новца одлази. Што се тиче питања рециклажне индустрије, она је додала да су представници Европске уније већ дали примедбе на то што држава даје субвенције у овој области. Из тог разлога, министарство је приступило решавању овог проблема и, кроз измене закона, биће предвиђен низ измена и допуна које ће имати за циљ подстицај рециклажне индустрије.

На крају, председник Одбора је истакла да је отворено много тема, али да ће због временског ограничења због обавеза чланова Одбора на пленарној седници, оне бити разматране на некој од наредних седница одбора.

Седница је завршена у 15,20 часова.

СЕКРЕТАР ПРЕДСЕДНИК

Милица Башић Милица Војић Марковић